Diari Oficial de la Generalitat Valenciana


Sumari del DOGV 7316, del 14-07-2014 (2014/6604)

RESOLUCIÓ de 10 de juliol de 2014, de la Direcció General d'Innovació, Ordenació i Política Lingüística, per la qual s'establix el model de consell orientador per a l'alumnat que haja cursat Educació Secundària Obligatòria a la Comunitat Valenciana durant el curs 2013-2014.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7316

Data del DOGV
:   14-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/6604


Data del document
:   10-07-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 10 de juliol de 2014, de la Direcció General d'Innovació, Ordenació i Política Lingüística, per la qual s'establix el model de consell orientador per a l'alumnat que haja cursat Educació Secundària Obligatòria a la Comunitat Valenciana durant el curs 2013-2014. [2014/6604]  
L'article 6.3.d de Llei Orgànica 8/1985, de 3 de juliol, reguladora del dret a l'educació, reconeix com un dret bàsic de l'alumnat el de rebre orientació educativa i professional.  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, disposa en l'article 28.7 que al final de cada un dels cursos d'Educació Secundària Obligatòria s'entregarà als pares, mares o tutors legals de cada alumne o alumna un consell orientador, que inclourà un informe sobre el grau d'èxit dels objectius i d'adquisició de les competències corresponents, així com una proposta a pares, mares o tutors legals o, si és el cas, a l'alumne o alumna de l'itinerari més adequat a seguir, que podrà incloure la incorporació a un programa de millora de l'aprenentatge i el rendiment o a un cicle de Formació Professional Bàsica.  
El Reial Decret 127/2014, de 28 de febrer, pel qual es regulen aspectes específics de la Formació Professional Bàsica de les ensenyances de Formació Professional del sistema educatiu, s'aproven 14 títols professionals bàsics, es fixen els seus currículums bàsics i es modifica el Reial Decret 1850/2009, de 4 de desembre, sobre expedició de títols acadèmics i professionals corresponents a les ensenyances establides en la Llei Orgànica 2/2006, de 3 de maig, d'Educació, en l'article 15.3, referent a l'accés als cicles formatius de Formació Professional Bàsica, disposa que el consell orientador a què es referix l'article 28.7 de la Llei Orgànica 2/2006, de 3 de maig, a més de la proposta de l'equip docent, haurà de contindre la identificació, per mitjà d'informe motivat, del grau de l'èxit dels objectius i d'adquisició de les competències corresponents que justifica la proposta. El mencionat consell orientador s'inclourà en l'expedient de l'alumne o de l'alumna junt amb el document de consentiment dels pares, mares o tutors legals, perquè curse estes ensenyances.  
  
En la disposició final tercera, sobre la implantació dels cicles de Formació Professional Bàsica, es disposa en l'apartat 2 que, d'acord amb l'article 30 del la Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, a partir del curs escolar 2013-2014 l'equip docent podrà proposar als pares, mares o tutors legals, si és el cas a través del consell orientador, la incorporació de l'alumne o alumna a un cicle de Formació Professional Bàsica quan el grau d'adquisició de les competències així ho aconselle, sempre que complisca els requisits establits en l'article 41.1 de la Llei Orgànica 2/2006, de 3 de maig. El consell orientador regulat en l'article 28.7 de la Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, començarà a entregar-se als pares, mares o tutors legals de cada alumne o alumna al final del curs escolar 2013-2014.  
  
El consell orientador és part fonamental en la presa de decisions del futur acadèmic i professional de l'alumnat. És un procés en què la diversitat d'interessos, aptituds, qualitats, motivacions, circumstàncies personals i familiars de l'alumnat, fa que la dita presa de decisions necessite un grau diferent d'orientació en cada cas.  
  
Per tot això, en virtut de les competències que m'atribuïx l'article 10 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:  
  
Primer. Objecte  
L'objecte d'esta resolució és establir el model de consell orientador per a l'alumnat que haja cursat Educació Secundària Obligatòria a la Comunitat Valenciana durant el curs 2013-2014.  
  
Segon. Elaboració  
1. El consell orientador serà elaborat per l'equip docent de l'alumne o alumna, coordinat pel tutor o tutora, i comptant amb l'assessorament del departament d'orientació o qui tinga atribuïdes les seues funcions.  
  
2. El consell orientador s'emetrà a partir del model que figura com a annex en esta resolució.  
3. El consell orientador tindrà caràcter confidencial i no prescriptiu. Serà entregat als pares, les mares o tutors legals de cada alumne o alumna.  
  
Tercer. Producció d'efectes  
Esta resolució tindrà efectes des de la data en què es dicta.  
De conformitat amb el que disposen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, contra el present acte, que no posa fi a la via administrativa, es podrà recórrer en alçada, davant de la Secretaria Autonòmica d'Educació i Formació, en el termini d'un mes a comptar de l'endemà de publicar-se en el Diari Oficial de la Comunitat Valenciana.  
  
València, 10 de juliol de 2014.- La directora general d'Innovació, Ordenació i Política Lingüística: Beatriz Gascó Enríquez.